Príloha č. 5 súťažných podkladov

**Podmienky účasti**

**1. Osobné postavenie podľa § 32 ods. 1 zákona**

Verejného obstarávania sa môže zúčastniť hospodársky subjekt, ktorý spĺňa taxatívne určené podmienky účasti týkajúce sa osobného postavenia podľa § 32 ods. 1 zákona. Uchádzač preukáže splnenie podmienok účasti týkajúcich sa osobného postavenia podľa § 32 ods. 1 zákona, dokladmi podľa § 32 ods. 2, resp. podľa § 32 ods. 4 a 5 zákona.

Súčasne sa požaduje trestná bezúhonnosť právnickej osoby, podľa zákona č. 91/2016 Z. z. o trestnej zodpovednosti právnických osôb a o zmene a doplnení niektorých zákonov.

Hospodársky subjekt môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 ods. 1 zákona. Preukazovanie podmienok účasti je voči verejnému obstarávateľovi účinné aj spôsobom podľa § 152 ods. 4 zákona.

Uchádzač zapísaný v zozname hospodárskych subjektov podľa zákona nie je povinný v procese verejného obstarávania predkladať doklady podľa § 32 ods. 2 zákona.

Verejný obstarávateľ uzná rovnocenný zápis, ako je zápis do zoznamu hospodárskych subjektov podľa zákona, alebo potvrdenie o zápise vydané príslušným orgánom iného členského štátu, ktorým uchádzač preukazuje splnenie podmienok účasti vo verejnom obstarávaní. Verejný obstarávateľ príjme aj iný rovnocenný doklad predložený uchádzačom.

V prípade, že sa verejného obstarávania zúčastní skupina dodávateľov, požaduje sa preukázanie splnenia podmienok účasti týkajúcich sa osobného postavenia za každého člena skupiny osobitne. Splnenie podmienky účasti podľa § 32 ods. 1 písm. e) zákona preukazuje člen skupiny len vo vzťahu k tej časti predmetu zákazky, ktorú má zabezpečiť.

S ohľadom na to, že z technických dôvodov nie je možné získať údaje alebo výpisy z informačných systémov Generálnej prokuratúry, predkladá záujemca/uchádzač doklady podľa § 32 ods. 1 písm. a) zákona vo forme skenu dokumentu/ov - výpisu z registra trestov, ktorý bol vydaný v listinnej podobe a to v súlade s ustanovením § 1 ods. 6 zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii).

Doklady, ktoré sa nepredkladajú:

V prípade preukázania splnenia podmienky účasti týkajúcej sa osobného postavenia podľa § 32 ods. 1 písm. e) zákona výpisom z Obchodného registra Slovenskej republiky alebo výpisom zo Živnostenského registra Slovenskej republiky, záujemca/uchádzač nie je povinný v zmysle § 32 ods. 3 zákona tieto doklady predkladať verejnému obstarávateľovi, a to z dôvodu použitia údajov z informačných systémov verejnej správy.

**3. Technická a odborná spôsobilosť podľa § 34 zákona**

**Uchádzač preukazuje technickú spôsobilosť a odbornú spôsobilosť:**

**3.1. podľa § 34 ods.1 písm. a) zákona -** verejný obstarávateľ požaduje predložiť zoznam dodávok tovaru za predchádzajúce tri roky (36 mesiacov) od vyhlásenia verejného obstarávania (ďalej len "rozhodné obdobie"), s uvedením cien, lehôt dodania a odberateľov; dokladom je referencia, ak odberateľom bol verejný obstarávateľ alebo obstarávateľ podľa zákona. Za vyhlásenie verejného obstarávania sa považuje zverejnenie oznámenia o vyhlásení verejného obstarávania v Úradnom vestníku EÚ.

**Minimálna požadovaná úroveň štandardov:**

Zoznamom dodávok tovaru musí uchádzač preukázať, že za rozhodné obdobie poskytol tovary rovnakého alebo podobného charakteru ako je predmet zákazky, ktorým preukáže, že za rozhodné obdobie realizoval dodávky v celkovej hodnote spolu: pre časť 1 - minimálne 50 000,00 € bez DPH, pre časť 2 minimálne 150 000,00 € bez DPH.

Zo zoznamu dodávok tovaru predloženého uchádzačom, musia vyplývať vyššie uvedené požiadavky, a to tak po formálnej ako aj obsahovej stránke (najmä: názov/obchodné meno, sídlo/miesto podnikania odberateľa, predmet zmluvy/plnenia - stručný opis predmetu plnenia, skutočná lehota dodania, kontaktná osoba za odberateľa - meno, priezvisko, pozícia, aktuálne telefónne číslo, e-mail za účelom prípadného overenia predkladaných informácií).

Ak odberateľom bol verejný obstarávateľ alebo obstarávateľ podľa tohto zákona, súčasťou zoznamu dodávok tovaru musia byť referencia/referencie alebo ekvivalentný/ekvivalentné doklad/doklady v súlade so zákonom.

**3.2. podľa § 34 ods.1 písm. m) zákona:**

ak ide o tovar, ktorý sa má dodať, verejný obstarávateľ požaduje predloženie

1. vzoriek, ktorých pravosť musí byť overená, ak to verejný obstarávateľ vyžaduje a

2. certifikátov a potvrdení s jasne identifikovanými odkazmi na technické špecifikácie alebo technické normy vzťahujúce sa na tovar, vydanými orgánmi kontroly kvality alebo určenými orgánmi s právomocou posudzovať zhodu.

Minimálna požadovaná úroveň štandardov

V súlade s § 34 ods. 1 písm. m) zákona verejný obstarávateľ požaduje predloženie nasledovných vzoriek spolu s požadovanými certifikátmi alebo potvrdeniami.

**A)**

Verejný obstarávateľ požaduje predložiť vzorky tovarov, ktoré má uchádzač v rámci plnenia kúpnej zmluvy dodať a to v súlade s technickou špecifikáciou uvedenej v prílohe č. 1 – Opis predmetu zákazky súťažných podkladov nasledovne:

**VZORKY pre časť 1 „Nosné vesty“**

Verejný obstarávateľ požaduje predložiť v lehote na predkladanie ponúk:

* vzorku 1 ks vesty nosnej veľkosť L,
* vzorku 1 ks vesty nosnej reflexnej veľkosť M,
* vzorku 1 ks vesty nosnej reflexnej antikonfliktný tím veľkosť XL.

**VZORKY pre časť 2 „Výstroj moto“**

Verejný obstarávateľ požaduje predložiť v lehote na predkladanie ponúk:

* vzorku 1 ks nohavíc moto,
* vzorku 1 ks bundy moto,
* vzorku 1 ks prilby moto,
* vzorku 1 ks čižiem moto,
* vzorku 1 ks rukavíc moto.

Vzorky sa predkladajúv uzavretom, prípadne zapečatenom obale, zabezpečenom proti nežiaducemu otvoreniu a na ktorom budú uvedené nasledovné údaje:

- adresa Verejného obstarávateľa (Objednávateľa): Ministerstvo vnútra Slovenskej republiky, Odbor verejného obstarávania, Pribinova 2, 812 72 Bratislava,

- obchodné meno a sídlo, resp. miesto podnikania uchádzača alebo obchodné mená a sídla, resp. miesta podnikania všetkých členov skupiny dodávateľov,

- označenie „VEREJNÁ SÚŤAŽ – NEOTVÁRAŤ“,

- označenie heslom súťaže „Nosné vesty – vzorky“ resp. „Výstroj moto - vzorky“ a názvom príslušnej časti predmetu zákazky, ku ktorým uchádzač vzorky predkladá.

**V súlade s ustanovením § 20 ods. 7 písm. d) zákona je vzorky potrebné doručiť v lehote na predkladanie ponúk na adresu: Ministerstvo vnútra Slovenskej republiky, Pribinova 2, 812 72 Bratislava. V prípade osobného doručenia v pracovných dňoch v čase od 08:30 do 15:00 hod.**

**B)**

Verejný obstarávateľ požaduje elektronicky, prostredníctvom systému EKS, predložiť certifikáty a potvrdenia s jasne identifikovanými odkazmi na technické špecifikácie alebo technické normy, vydanými orgánmi kontroly kvality alebo určenými orgánmi s právomocou posudzovať zhodu tovarov, vzťahujúce sa na tovar, ktoré má uchádzač v rámci plnenia kúpnej zmluvy dodať a to v súlade s technickou špecifikáciou uvedenej v prílohe č. 1 – Opis predmetu zákazky súťažných podkladov nasledovne:

**Certifikáty alebo potvrdenia pre časť 1:**

* protokol o  skúškach vydaný autorizovanou osobou (nie výrobcom), certifikát výrobku a vyhlásenie o zhode preukazujúce požadované vlastnosti základného materiálu uvedeného v prílohe č. 1 súťažných podkladov - Opis predmetu zákazky pre časť 1, v bode 1.2 a vreckového materiálu uvedeného v bode 1.3. Protokol o vykonaní skúšok, certifikát výrobku a vyhlásenie o zhode sa musia preukázateľne vzťahovať k predmetu zákazky a nesmú byť staršie ako 1 rok od dátumu vydania.
* protokol o  skúškach vydaný autorizovanou osobou (nie výrobcom), certifikát výrobku a vyhlásenie o zhode preukazujúce požadované vlastnosti základného materiálu uvedeného v prílohe č. 1 súťažných podkladov - Opis predmetu zákazky pre časť 1, v bode 2.2, vreckového materiálu uvedeného v bode 2.3 a retroreflexných pásov uvedených v bode 2.5 Protokol o vykonaní skúšok, certifikát výrobku a vyhlásenie o zhode sa musia preukázateľne vzťahovať k predmetu zákazky a nesmú byť staršie ako 1 rok od dátumu vydania.

**Certifikáty alebo potvrdenia pre časť 2:**

* protokol o  skúškach vydaný autorizovanou osobou (nie výrobcom) preukazujúci splnenie požiadaviek normy EN 13634:2010 alebo ekvivalentnej podľa požiadavky verejného obstarávateľa uvedenej v prílohe č. 1 súťažných podkladov - Opis predmetu zákazky pre časť 2, bode 2.
* doklad potvrdzujúceho homologizáciu podľa normy ECE 22-05 alebo ekvivalentnej pre prilbu moto (aj ako otvorená prilba).

V prípade, že uchádzač využije na preukázanie technickej spôsobilosti alebo odbornej spôsobilosti technické alebo odborné kapacity inej osoby, bez ohľadu na ich právny vzťah v čase podania ponuky, je uchádzač povinný verejnému obstarávateľovi preukázať, že pri plnení rámcovej dohody bude skutočne používať kapacity osoby, ktorej spôsobilosť využíva na preukázanie technickej alebo odbornej spôsobilosti. Túto skutočnosť preukáže uchádzač písomnou zmluvou uzavretou s osobou, ktorej technickými a odbornými kapacitami mieni preukázať svoju technickú spôsobilosť alebo odbornú spôsobilosť. Z písomnej zmluvy musí vyplývať záväzok osoby, že poskytne svoje kapacity počas celého trvania zmluvného vzťahu. Osoba, ktorej kapacity majú byť použité na preukázanie technickej spôsobilosti alebo odbornej spôsobilosti, musí preukázať splnenie podmienok účasti týkajúce sa osobného postavenia a nesmú u nej existovať dôvody na vylúčenie podľa § 40 ods. 6 písm. a) až h) a ods. 7 zákona; oprávnenie dodávať tovary preukazuje vo vzťahu k tej časti predmetu zákazky, na ktorú boli kapacity uchádzačovi poskytnuté.

Uchádzač môže predbežne nahradiť doklady na preukázanie splnenia podmienok účasti jednotným európskym dokumentom podľa § 39 zákona, spĺňajúcim náležitosti podľa § 39 ods. 2 zákona, pričom ak uchádzač preukazuje technickú alebo odbornú spôsobilosť prostredníctvom inej osoby/osôb, JED predloží za svoju osobu a za každú z osôb, ktorých zdroje a/alebo kapacity využíva.

V prípade, že uchádzača tvorí skupina dodávateľov, uchádzač vyplní a predloží JED s požadovanými informáciami za každého člena skupiny dodávateľov.

Vzorky, certifikáty a potvrdenia predložené za účelom splnenia podmienok účasti tiež budú následne, v rámci hodnotenia ponúk podľa § 53 zákona, použité za účelom posúdenia splnenia požiadaviek na predmet zákazky.